|  |
| --- |
|  |
|  |

|  |
| --- |
|  |

Vaše excelencie otcovia biskupi, ctení hostia vážení prítomní.

Sme manželia 36 rokov, máme 6 detí a v Cirkvi sme aktívni v Hnutí kresťanských rodín, kde sme od roku 1990 ako animátori manželských rekolekcií, neskôr keď HKR získalo licenciu na programy FIRES tak Originálnych manželských rekolekcií a Ohňov stretnutia snúbencov. Teraz už neanimujeme ale organizujeme programy FIRES v našej Trnavskej arcidiecéze v Melčiciach.

Exhortácia Amoris Laetitia je podľa nás veľmi inšpiratívna a vidíme ju ako odkaz Matky Cirkvi pre nás ako žiť v manželstve a rodine a ako rodine pomôcť.

Tak je to aj v kapitolách 4. Láska v manželstve, 5. Láska sa stáva plodnou a 7. Posiľňovať výchovu detí.

Obsahujú množstvom konkrétnych a praktických podnetov napísaných jednoduchou rečou. Takže sú použiteľné hneď v manželstve, rodine alebo farskom či rodinnom spoločenstve.

KAPITOLA LÁSKA V MANŽELSTVE

Cieľ tejto kapitoly formuloval sv. otec v jej preambule slovami:

Podnietiť rast, upevniť, prehĺbiť a zdokonaliť lásku manželov.

Najskôr v časti "Naša každodenná láska" pomocou Pavlovho hymnu na lásku hľadá odpoveď na otázku: Aká je opravdivá láska?

*L*áska je trpezlivá - inak povedané - pomalá do hnevu - teda nenechá sa riadiť impulzmi. Ako Boh - ktorý nám poskytuje čas na nápravu. Keď vidím, že moja manželka alebo dieťa zase zopakovali tú istú chybu, mám im dať čas na nápravu tak isto, ako Boh dáva mne.

A aby nám pri tej trpezlivosti s druhými nebolo dlho, je nám ponúknutá Dobrotivosť, aby sme hľadali spôsob a konali dobro k tým, ktorých chyby musíme znášať.

Láska nezávidí, znamená, že v nej nie je pocit nespokojnosti s prospechom druhého  a je vzdialená od súťaživosti prítomnej medzi manželmi alebo v rodinnými príslušníkmi a vedie nás k úprimnemu oceneniu každého človeka; k uznaniu jeho práva na šťastie. Milujem tú osobu a pozerám na ňu pohľadom Boha Otca, ktorý nám "hojne dáva všetko na užívanie.

Láska sa nevypína, je adresovaná hlavne tým, ktorí sa pokladajú za väčšmi "duchovných" a "múdrych" a potom sa zaoberajú tým, že od druhých niečo vyžadujú a kontrolujú ich. Tento postoj býva častý voči príbuzným, ktorí sú slabo formovaní vo viere, krehkí alebo menej istí vo svojich presvedčeniach. Potom sa deje presný opak: tí, členovia rodiny, o ktorých by sa dalo predpokladať, že sú najvyspelejší, stávajú sa arogantnými a neznesiteľnými.

Láska nemyslí na zlé je presnejšie preložené - neuchováva v pamäti zlo. Je to odpustení, založenom na pozitívnom prístupe, ktorý sa pokúša pochopiť slabosť a hľadá pre druhého ospravedlnenie - tak ako Ježiš: "Otče, odpusť im, lebo nevedia, čo robia." Avšak častá je však tendencia skôr hľadať viac chýb, predstavovať si viac skazeností, predpokladať všetky druhy zlých úmyslov - a tak neodpustenie rastie a zapúšťa korene. Každá chyba alebo pád manželského partnera potom môže poškodiť zväzok lásky. Motiváciu pre odpustenie máme v tom, že zažívame, ako nám odpúšťa Boh, ktorý nás nezištne ospravedlňuje, nie pre naše zásluhy. Cez neho nás zasiahla láska, ktorá predchádza každý náš čin, ktorá vždy ponúka novú príležitosť, podnecuje a stimuluje.

Príklad ...

Láska sa neteší z neprávostí, ale raduje sa s pravdou. Náš Pán si osobitným spôsobom cení toho, kto sa teší z radosti druhého. Rodina vždy musí byť miestom, o ktorom každý, komu sa v živote podarí spraviť niečo dobré vie, že to tam s ním oslávia.

Láska všetko znáša , všetko verí, všetko dúfa, všetko pretrpí, znamená podľa svätého Otca, že láska je schopná čeliť čomukoľvek, čo by ju mohlo ohroziť.

Všetko znášať, znamená v prvom rade "zachovať ticho" ohľadom niečoho negatívneho, čo môže byť na druhom človeku. Manželia, ktorí sa milujú a navzájom si patria, hovoria jeden o druhom dobre, snažia sa poukázať na dobré stránky partnera, ponad jeho slabosti alebo chyby. Nie je to naivita, toho, čo nechce vidieť ťažkosti a slabosti druhého, ale plnosť pohľadu toho, ktorý tieto slabosti a chyby umiestňuje do ich kontextu., uvedomuje si, že tieto chyby sú len jednou časťou, nie celkom bytia toho druhého. Miluje ma, taký aký je: tak ako je toho schopný, s jeho obmedzeniami. To, že jeho láska je nedokonalá, neznamená, že je nereálna, alebo falošná. Je reálna, ale je limitovaná a pozemská.

Všetko verí, znamená, že dôveruje, necháva slobodu a nechce všetko vlastniť, kontrolovať a ovládať. Dôvera otvára cestu ku vzťahu bez maskovania. Ten, kto vie, že ho stále podozrievajú, bez súcitu pozorujú a nemilujú bez podmienok si radšej ponecháva svoje tajomstvá, kryje svoje pády a hrá sa na niečo, čím nie je.

Všetko dúfa, teda nezúfa nad budúcnosťou a dúfa, že ten druhý sa môže zmeniť. Že je možné vyzretie. Prekvapivé rozvitie do krásy.

Všetko pretrpí. Zostať pevným aj v nepriateľskom prostredí. Nie je to len tolerovanie niektorých nepríjemných vecí. Je to dynamická a konštantná odolnosť, schopná prekonať akúkoľvek výzvu. Je to láska napriek všetkému. Aj keď celý kontext pozýva k niečomu inému. Je to rozhodnutie pre dobro, ktoré nič nemôže zvrátiť.

Ďaľšia časť tejto kapitoly má názov "Rásť v manželskej láske."

Je to odpoveď na otázku: Aká je manželská láska?

Teda, aké sú špecifiká tejto lásky.

Má všetky znaky dobrého priateľstva: hľadanie dobra druhého, vzájomnosť, intimitu, nežnosť, stabilitu a podobnosť medzi priateľmi, ktorá sa buduje zdieľaním života. Avšak manželstvo tomu dodáva aj nerozlučnú výlučnosť, ktorá je vyjadrená v stabilnom projekte zdieľania a spoločného budovania celej existencie.

Prvky tejto výlučnosti sú zakódované už v hĺbke našich vzťahov. Kto je zamilovaný, neplánuje si, že jeho vzťah potrvá len do času. Deti túžia po tom aby sa ich rodičia milovali, boli si vernía zostali navždy spojení. Teda spojenie v manželstve je viac než "papier" - má základ v spontánnych náklonnostiach ľudskej osoby.

Celkom nové sa nám zdali myšlienky o kontemplatívnej láske. Jej podstatou je schopnosť oceniť krásu - (nielen fyzickú) druhej osoby, vychutnať jej posvätnosť - kontemplovať ju, aká jestvuje mimo mojich potrieb. Mnoho rán a kríz má pôvod v tom, že sme sa prestali kontemplovať. Vyjadruje sa to slovami: "Môj muž si ma nevšíma, zdá sa, že som pre neho neviditeľná". "Prosím ťa, dívaj sa na mňa, keď sa s tebou rozprávam". Moja žena na mňa nehľadí, má oči len pre deti."

Ďalej sú tu veľmi silné argumenty na obhajobu inštitúcie manželstva - ktoré sú veľmi aktuálne v dnešnej dobe "spontánnych spojení pre obojstranné uspokojenie". Sobáš je tu uvádzaný ako "povedať druhému, že sa môže vždy spoľahnúť, že nezostane opustený, ani ak stratí príťažlivosť, ak sa dostane do ťažkostí, alebo ak sa naskytnú nové príležitosti pre pôžitok, či egoististické záujmy". Odmietnutie prijať takýto záväzok je egoistické, zištné a biedne:, nedokáže uznať práva druhého a nikdy ho nepredstaví spoločnosti ako hodného bezpodmienečnej lásky.

Pre rozvoj a ochranu manželskej lásky sú podrobnejšie popísané viaceré oblasti, napríklad dialóg, to že berieme druhého vážne, že vyjadrujeme svoje pocity (bez toho aby sme ranili), gestami pozornosti, rozvojom svojho vnútorného bohatstva (aby sme mali čo ponúknuť)...

V časti Vášnivá láska sme povzbudením a usmernení tým, že v skutočnosti možno s vášňami kráčať po dobrej ceste, čo znamená orientovať ich smerom k sebadarovaniu a plnému sebauskutočneniu, ktoré obohacuje medziosobné vzťahy vnútri rodiny. Nezamená to teda zrieknuť sa okamihov intenzívnej radosti. Varuje však pred násilím a manipuláciou, keď sa sexualita odosobňuje a stáva sa nástrojom uplatnenia vlastného ja, vzájomná spolupatričnosť sa zmení na nadvládu.

Jedna časť je venovaná panenstvu, ako jednej z foriem lásky. Pre manželov je panenstvo znamením alebo symbolom toho, že láska nepotrebuje druhého vlastniť. Na druhej strane celibát v sebe ukrýva riziko, že sa stane pohodlnou osamelosťou, ktorá ponúka slobodu meniť miesta, úlohy a rozhodnutia, zaobchádzať s vlastnými peniazmi a vyberať si ľudí s ktorými sa chcem stýkať. Preto pre ľudí žijúcich celibát môže byť manželstvo, v ktorom sa zachováva vernosť aj vtedy, keď sa stal partner fyzicky nepríjemný alebo deti nevďačné znamením nezištnej Ježišovej lásky a pozvaním, aby svoju oddanosť nebeského kráľovstvu žili s väčšou štedrosťou a disponibilitou.

Záverečná časť tejto kapitoly je nádherným vyjadrením premeny manželskej lásky v staršom veku napr slovami: Nemôžeme si sľúbiť, že budeme mať celý život tie isté city. Avšak určite môžeme mať stabilný spoločný projekt, snažiť sa navzájom milovať a žiť spojení, až kým nás smrť nerozdelí, žiť neustále v bohatej intimite. Láska, ktorú si sľubujeme presahuje každú emóciu, cit a rozpoloženie ducha - aj keď ich môže v sebe zahŕňať. Je to najhlbšie milovanie, s rozhodnutím srdca, ktoré zahrňuje celú existenciu. A tak sa aj uprostred nevyriešeného konfliktu, keď srdce zachvacujú zmätené pocity, každý deň udržiava pri živote rozhodnutie milovať, patriť si navzájom, zdieľať celý život a pokračovať v láske a odpúšťaní. Obaja kráčajú cestou rastu a osobných premien. Na tejto ceste láska slávi každý krok a každú novú etapu.

KAPITOLA LÁSKA SA STÁVA PLODNOU

Láska sa nevyčerpáva iba v spoločenstve manželov – je plodná a dáva život.

Ako sa to prejavuje:

1. Prijíma nový život.

Sv otec povzbudzuje tehotné ženy *aby nedovolili, aby obavy, starosti alebo komentáre iných uhasili radosť z toho, že sú Božím nástrojom pre príchod nového človeka.* Pozýva ich aby *chválili Boha ako Mária: "Velebí moja duša Pána a môj duch jasá v mojom spasiteľovi. Lebo zhliadol na poníženosť svojej služobnice.*

Príklad ...

Dieťa po narodení má právo mať matku i otca - má podľa sv. Otca nárok nielen *na lásku každého z nich osobitne, ale má nárok aj na lásku medzi nimi navzájom. - ktorú chápe ako prameň vlastnej existencie, ako hniezdo*. Dnes a stáva, že žena túži po dieťati a dá si ho "urobiť" s tým, že muža pre dobrú výchovu nepotrebuje. Láska matky pomáha dieťaťu *aby zažilo, že svet je dobré miesto*. Úloha otca sa v západnej kultúre stala neprítomnou aj z dôvodu úsilia *oslobodenia sa od otca - autority a kontrolóra* a aj z dôvodu že otcovia prijali svoju rolu mimo rodiny a sú často *koncentrovaní na seba, na prácu, alebo zábavu*. Nakoniec obaja rodičia sa vzdávajú svojej autority a často *neponúkajú deťom isté a dobre podložené usmernenia - upierajú im lásku, ktorá je schopná ich usmnerniť a pomôcť, aby dozreli*.

Sv. otec venuje párom, ktoré nemôžu mať deti. Pozýva ich adopcii, aby sa dobrá manželskej lásky preniesli na tých, ktorým bola odoprená. Pri adopcii si hlbšie uvedomujeme, že na dieťa nemáme žiadne právo alebo nárok, ale že každé dieťa je autonómne a že je potrebné ich milovať, prijať a starať sa o ne.

1. Žije plodnosť lásky v spoločnosti

Sv. Otec nás však pozýva žiť plodnosť lásky v spoločnosti do ktorej je naša rodina vložená. Rodina nemá byť chápaná ako košiar, kde sa treba chrániť pred spoločnosťou ale ako miesto zjednotenia medzi súkromným a spoločným. Žiadna rodina nemôže byť plodná, ak sa chápe ako príliš odlišná, alebo "oddelená". Ani ježišova rodina nebola považovaná za zvláštnu. Bola to jednoduchá rodina, blízka všetkým, normálne začlenená do ľudu. Ježiš nevyrastal v uzavretom a exkluzívnom vzťahu s Jozefom a Máriou, ale s obľubou sa pohyboval v rámci širšej rodiny, kde boli príbuzní a priatelia. *Boh zveril rodine projekt urobiť svet domáckym aby skrášľovala šeď verejného priestoru a napl'ňala ho farbami bratstva, sociálneho cítenia, ochrany krehkých osôb, žiarivej viery, aktívnej nádeje*. Tak sa plodnosť rozšíri a transformuje do tisícich spôsobov sprítomnenia Božej lásky v spoločnosti.

1. Žije plodnosť lásky v svojej širšej rodine

V širšej rodine sú to vzťahy medzi rodičmi a ich deťmi, ktoré vytvorili svoju novú rodinu. Spomínajú sa dva extrémy, kedy na jednej strane deti tak "opustia otca i matku", že títo zostanú celkom osamotení, ale na druhej strane môžu byť tak silné väzby k rodičom, že ich názorom sa dáva väčšia priorita, ako manželskému partnerovi. *Manželstvo je výzvou, na hľadanie nového spôsobu, ako byť deťmi.*

Ďalej sú rodiny pozvané k tomu, aby si vytvorili miesto pre starých, lebo tí sú často prenášačom veľkých hodnôt na vnúčence. Rozprávanie starých ľudí deťom a mládeži sú veľmi osožné, lebo vytvárajú spojenie s prežitiu históriou v rodine, ako aj v štvrti a krajine. *Rodina má byť miesto, kde sa deti zakorenia do pôdy spoločnej histórie.*

V rodine sa učíme prostredníctvom súrodeneckých vzťahov poskytovať a prijímať pomoc. *Práve rodina uvádza do sveta bratstvo*.

Do rodiny patrí aj svokor a svokra a všetci príbuzní manželského partnera. Manželský zväzok vyžaduje rešpektovať ich tradície, snažiť sa pochopiť ich výrazové prostriedky obmedziť kritizovanie a nejakým spôsobom ich integrovať do vlastného srdca. *Toto úsilie je vynikajúcim spôsobom prejavenia lásky k manželskému partnerovi*.

KAPITOLA: POSIĽŇOVAŤ VÝCHOVU DETÍ

Rodičia majú vždy vplyv na morálny vývin svojich detí v dobrom i zlom. *Pre to je lepšie keď túto zodpovednosť prijmú a robia to vedome, horlivo, rozumne a primerane*.

Ako?

Vedia kde je ich dieťa. Najskôr si rodina musí uvedomiť, čomu chce svoje dieťa vystaviť. Položiť si otázku: kto sú tí, čo sa deťom starajú o poskytovanie zábavy a kratochvíle, ktorí vstupujú do ich príbytkov prostredníctvom obrazoviek, alebo ktorých vedeniu deti zverujeme počas voľného času. Nemôžeme kontrolovať všetky situácie. Nie je až tak dôležité, kde sa nachádza fyzicky, ale *kde sa nachádza v existenciálnom zmysle*, aká je jeho poloha z hľadiska jeho presvedčenia, cieľov, túžob a životného plánu.

Toto dozrievanie sa deje uprostred slobody. Je nevyhnutné, aby nás každé dieťa *prekvapilo plánmi, ktoré pramenia z jeho slobody; aby narušilo naše schémy* a je dobré, keď sa to stane. Musíme podporovať zodpovedné prejavy slobody, vďaka ktorým sa v rozhodujúcich okamihoch človek dokáže rozhodovať so zdravým rozumom a inteligenciou. Príklad...

V *etickej formácii* detí sa považuje za dôležité dávať dieťaťu istotu, že je pre svojich rodičov vzácne. Zaujala nás tu napr. myšlienka o  výchove vôle - aby boli deti schopné *vzdať sa okamžitého uspokojenia*, alebo na inom mieste o *schopnosti čakať* - teda byť pánom seba samého.

Rodina je aj miestom *prvej socializácie* - kde sa prerušuje prvý kruh smrteľného egoizmu, aby sme spozorovali, že žijeme s druhými, ktorí sú honí našej pozornosti, našej láskavosti a nášho citu.  Starať sa o to, čo zaujíma všetkých.

Sexuálnej výchove hovorí exhortácia rozhodné áno - ale ako pozitívnu a rozvážnu sexuálnu výchovu, v rámci výchovy k láske a k vzájomnému darovaniu - na rozdiel od banálnej a ochudobnenej výchovy, ktorá zabúda na to, že deti a mládež ešte nedosiahli úplnú zrelosť.  Dôležité je učiť ich ceste k rozličným vyjadreniam lásky, ako je starostlivosť, rešpektujúci nežnosť, bohatá a zmysluplná komunikácia. Tak isto by mala sexuálna výchova pomôcť človeku prijať vlastné telo takým spôsobom, aby nechcel "vymazať sexuálnu rozdielnosť preto, že sa s ňou už nevie konfrontovať".

Na záver je venovaných niekoľko článkov odovzdávaniu viery v rodine. Viera je Boží dar, prijatý v krste, nie je výsledkom ľudskej činnosti, avšak rodičia sú nástrojom Boha pre jej rozvoj a dozrievanie. Citované sú tu slová z relatio finalis, že *rodinná katechéza je veľkou pomocou, lebo je účinnou metódou na formáciu mladých rodičov a nato, aby si uvedomili svoje poslanie evanjelizátorov vlastnej rodiny*.  Pochádza to asi zo skúseností z Latinskej Ameriky, kde s úspechom katechéti katechizujú rodičov a rodičia katechizujú deti. To je určite najefektívnejšie. Aj my máme túto skúsenosť. Pred revolúciou sme robili katechézy našim prvým deťom sami. Po revolúcii sme to zverili profesionálom ale nakoniec sme zistili, že je to neúčinné.  Deti to brali ako jeden z predmetov a nie ako náš základný životný princíp, ktorý žijeme. Výsledok dobrej výchovy je zhrnutý vo vete:

*Všetci by sme mali byť schopní povedať na základe toho, čo sme prežili v našich rodinách: "Spoznali sme lásku, akú má Boh k nám". (1 Jn 4,16)*

ZÁVER: Ako účinne zoznámiť manželov a rodiny s obsahom exhortácie?

Najúčinnejšou formou podľa nás je forma, akou fungujú programy FIRES. Tam sú dodržané tieto zásady. Účastníkmi akejkoľvek prednášky alebo aktivity sú celá rodina, manželia alebo časť rodiny, nie jednotlivci. Prednesie sa téma- alebo teória k nej, alebo problém. Napr.: Naša každodenná láska. Nasleduje svedectvo manželov alebo rodiny, alebo časti rodiny k tejto téme. Potom je individuálna práca, kedy si každý odpovie na predložené otázky, napr. k uvedenej téme: „Ktorá z týchto vlastností (láska je trpezlivá, dobrotivá ...) je typická pre každého člena našej rodiny? Čo nám najviac chýba v rodine z týchto vlastností?“ Potom je zdieľanie v rodine (nie v skupine) o tom, na čo sme prišli.

Toto je forma, ktorá reálne prenáša teóriu do praxe.

Ďakujeme za pozornosť.

Igor a Mária Mištinovci

Plachého 1

Nové Mesto nad Váhom

Email: rodina @mistina.eu